b"\n_START_ARTICLE_\nNemirtingieji\n_START_PARAGRAPH_\nNemirtingieji (gr. \xe1\xbc\x88\xce\xb8\xce\xac\xce\xbd\xce\xb1\xcf\x84\xce\xbf\xce\xb9), pers\xc5\xb3 nemirtingieji, de\xc5\xa1imt t\xc5\xabkstan\xc4\x8di\xc5\xb3 nemirting\xc5\xb3j\xc5\xb3\xc2\xa0\xe2\x80\x93 Achemenid\xc5\xb3 imperijos elitini\xc5\xb3 kari\xc5\xb3 dalinys._NEWLINE_Nemirtingieji buvo sunkieji p\xc4\x97stininkai, kuriuos sudar\xc4\x97 tik med\xc5\xb3, pers\xc5\xb3 ir elam\xc5\xb3 taut\xc5\xb3 \xc5\xbemon\xc4\x97s.\n_START_SECTION_\nPavadinimas\n_START_PARAGRAPH_\nPasak Herodoto, pavadinimas kilo d\xc4\x97l nuolat i\xc5\xa1laikomo vienodo j\xc5\xb3 skai\xc4\x8diaus\xc2\xa0\xe2\x80\x93 10 000; vietoje sunkiai su\xc5\xbeeist\xc5\xb3 ar mirusi\xc5\xb3j\xc5\xb3 b\xc5\xabdavo priimami nauji kariai. Visi kiti \xc5\xa1altiniai, kuriuose naudojamas \xc5\xa1is pavadinimas, remiasi tik Herodotu. Pa\xc4\x8dioje Persijoje Nemirtingieji buvo vadinami kompanionais (pers. An\xc3\xbb\xc5\xa1iya). Gali b\xc5\xabti, kad Herodotas supainiojo original\xc5\xb3 pavadinim\xc4\x85 su kitu labai pana\xc5\xa1iu persi\xc5\xa1ku \xc5\xbeod\xc5\xbeiu\xc2\xa0\xe2\x80\x93 pers. Anau\xc5\xa1a 'nemirtingieji'._NEWLINE_\xc5\xa0iuo metu beveik visose kalbose naudojamas pavadinimas Nemirtingieji.\n_START_SECTION_\nReik\xc5\xa1mingesni karai\n_START_PARAGRAPH_\nNemirtingieji vaidino svarbi\xc4\x85 rol\xc4\x99 Kyro Did\xc5\xbeiojo u\xc5\xbekariavimuose 547\xc2\xa0m. pr. m. e, Kambizo kare prie\xc5\xa1 Egipt\xc4\x85 525\xc2\xa0m. pr. m. e., Darijaus karuose prie\xc5\xa1 Skitij\xc4\x85 (513\xc2\xa0m. pr. m. e.) ir Indij\xc4\x85 (520\xc2\xa0m. pr. m. e.) Taip pat, karuose prie\xc5\xa1 graikus, \xc4\xafskaitant Termopil\xc5\xb3 m\xc5\xab\xc5\xa1\xc4\xaf 480\xc2\xa0m. pr. m. e.\n_START_SECTION_\n\xc4\xaeranga\n_START_PARAGRAPH_\nPasak Herodoto, j\xc5\xb3 ginkluot\xc4\x99 sudar\xc4\x97 pintas skydas, trumpos ietys, kalavijai arba trumpi durklai, lankas su str\xc4\x97l\xc4\x97mis. Po drabu\xc5\xbeiais Nemirtingieji d\xc4\x97v\xc4\x97jo \xc5\xbevyninius \xc5\xa1arvus. Eilini\xc5\xb3 nemirting\xc5\xb3j\xc5\xb3 ie\xc4\x8di\xc5\xb3 antrojo galo apkaustai buvo sidabriniai, o karinink\xc5\xb3\xc2\xa0\xe2\x80\x93 auksiniai._NEWLINE_Kaip galvos apdangal\xc4\x85, kariai d\xc4\x97v\xc4\x97jo tam tikr\xc4\x85 persi\xc5\xa1k\xc4\x85 tiar\xc4\x85, kurios tiksli forma dabar n\xc4\x97ra tvirtai \xc5\xbeinoma. I\xc5\xa1likusiuose t\xc5\xb3 laik\xc5\xb3 reljefuose Nemirtingieji vaizduojami d\xc4\x97vintys prabangius r\xc5\xabbus ir auksinius papuo\xc5\xa1alus._NEWLINE_Paskui karius traukdavo speciali gurguol\xc4\x97 su kupranugariais ir mulais, dengtuose ve\xc5\xbeimuose ve\xc5\xbeanti maist\xc4\x85, papildom\xc4\x85 \xc4\xafrang\xc4\x85, tarnus ir suguloves. Gurguol\xc4\x97s ve\xc5\xbeamas maistas buvo skirtas tik Nemirtingiesiems.\n_START_SECTION_\nPaveldas\n_START_PARAGRAPH_\nSasanid\xc5\xb3 laikais Nemirting\xc5\xb3j\xc5\xb3 daliniai buvo atkurti, juos v\xc4\x97l sudar\xc4\x97 10 000 kari\xc5\xb3, ta\xc4\x8diau dabar tai jau buvo kavalerija._NEWLINE_X a. pabaigoje, valdant Mykolui VII Dukui, specialus elitinis Nemirting\xc5\xb3j\xc5\xb3 dalinys buvo \xc4\xafkurtas ir Bizantijos imperijoje. Pers\xc5\xb3 pavyzd\xc5\xbeiu, j\xc4\xaf taip pat sudar\xc4\x97 ma\xc5\xbedaug 10 000 kari\xc5\xb3._NEWLINE_Neformaliai Nemirtingaisiais buvo vadinama ir Pranc\xc5\xabzijos imperatoriaus Napoleono imperatori\xc5\xa1koji gvardija._NEWLINE_Modernioje Irano armijoje 1942\xe2\x80\x931979\xc2\xa0m. taip pat egzistavo dalinys neformaliu pavadinimu Nemirtingieji (G\xc3\xa2rd e J\xc3\xa2vid\xc3\xa2n), kur\xc4\xaf sudar\xc4\x97 tik savanoriai. Jo dydis buvo apie 4\xc2\xa0\xe2\x80\x93 5 t\xc5\xabkstan\xc4\x8diai kari\xc5\xb3, be to, tur\xc4\x97jo briti\xc5\xa1kus FV 4201 Chieftain tankus\xc2\xa0\xe2\x80\x93 tuo metu tai buvo vieni moderniausi\xc5\xb3 tank\xc5\xb3 pasaulyje. \xc5\xa0is dalinys buvo panaikintas nuvertus \xc5\xa0acho re\xc5\xbeim\xc4\x85 1979\xc2\xa0m.\n_START_SECTION_\nPopuliariojoje kult\xc5\xabroje\n_START_PARAGRAPH_\nKaip svarbus ir garsus Irano istorinis paveldas, Nemirtingieji da\xc5\xbenai minimi su Persijos istorija susijusiuose k\xc5\xabriniuose. Tarp \xc5\xbeymiausi\xc5\xb3, jie vaizduojami filme 300 (tiesa, \xc4\x8dia rodoma j\xc5\xb3 versija yra i\xc5\xa1 esm\xc4\x97s i\xc5\xa1galvota ir turinti labai ma\xc5\xbeai bendro su istorine). Nemirtingieji da\xc5\xbenai patenka ir \xc4\xaf istorin\xc4\x97s tematikos \xc5\xbeaidimus, pavyzd\xc5\xbeiui, jie yra specialusis pers\xc5\xb3 dalinys Civilizacijos serijoje. Civilization III tai buvo kalavijais ginkluoti p\xc4\x97stininkai, Civilization IV\xc2\xa0\xe2\x80\x93 kavalerija, persams atstojusi kovos ve\xc5\xbeimus."